정조 8년
安東儒生權履度李龍羽權正隣黃啓熙柳長源金圭李鍾淳李宗迪李彪鄭炅權命守權思浩權思晦洪宗漢金龍燦鄭之簡李栖鄭雲相金誠應權正準洪錫疇洪天休丁志宬權讜李龜明金應鐸李檢洪九疇李寅炯李宗烈李師勛李涵黃聖漢李師錫朴理朴之翰李友益金履九柳泰休李宗儒金始默李尙球金龍運李尙琢金範河裴綵金宗軾金熙卨李質權思豹洪龜疇姜涑姜泳姜榏李綸李龜烋柳𣻻金瑩金欽金是珽金垍金珦李紳金檀洪起鵬金奎金泰東金培權思勗李頤淳權思元李泰淳權思溥洪起聖權思溫金重信權百度余重遠宋得龍朴圾李宗憲琴庭燮張泰潝金東延全得洵金楚鍊李楨國李春培河龍德黃最源李祖範金重鉉金朝翼琴致鳳金是燦李龜洛吳命獜金熙穆李鎭岳黃羽漢成彦根柳龜文金龍普李弘績朴履元李鼎翊金纘運鄭重藎李元信李仁行安明有金龍燮柳達春全健中金永眞金近儒金命儒金光漸金利用金都宇成鄭㙫任李宜秀李弘栻李民秀安會應都宇暻趙相抃金宗鐸李趾祥金是瓘洪錫胤河龍駿權應斗李增實權東柱金宗憲權處中金智源裴綺金鎭岳鄭述金垺朴莅中李晉燮金琴鼎烈權衡標權實文光億趙錫燁南龍德林梅權說張爀裴光度金英集宋鉆趙錫商權馨復金宗錫金夢晶金獜燦鄭來學權世福權烠柳養源權烳柳盛源河錫中金海運李宗周金光馹鄭來章鄭來朋李宗休朴墡成彦梁金始重孫鼎九徐永胤黃時復朴承元成淳徐明胤柳𣼕柳孫重維趙宜陽金式鍊權𧬪李時鐸金琥金養久洪宗潑朴師周金道行丁協祖權思儼金象九閔誾金熙周黃泗源權國觀李昌純黃欽大等疏曰。伏以。君子學修而道明。則行己嚴而處事正。固不可名以一節。國家尙賢而奬直。則華衮垂而美諡加。亦不必拘以常格。以臣等所覩記。故承旨贈冢宰臣李東標殆其人也。昔我英宗大王。德合天地。明竝日月。一字之褒。重於千金。而東標之特贈也。命書誥紙之上曰。力主淸議。樹立卓然。從古人臣之恩極哀榮者何限。而豈有如東標之得於我英宗也哉。八字煌煌。昭回贈帖。崇秩未足以擬其榮。美諡無足以踰其寵。其所以風百世而激勸之者。大且遠矣。當是時。固宜仰丐易名之恩。而趑趄嚴畏。迄未有抗辭陳籲者。此志士所以不能無恨於昭代之闕典。而事若有待於今日也。臣等歷陳東標。平生行治。立朝大節。而後及於贈諡之請可乎。東標卽古名臣參判堣之後孫。而先正臣文純公滉之旁裔也。幼而志學。私淑家庭。淵源有自。充養有素。以正心誠意爲本。反躬切己爲務。內而身心體用之妙。外而天地事物之變。遠而歷代治亂之故。靡不縷分毫析。精思力踐。居閑處獨。整治愈嚴。卓然以聖賢爲期。而不欲以一善一行成名。德業日進。遠近咸歸。訓誨後進。隨才成就。負一世斯文之望。性至孝。奉養偏母。愛敬備篤。衾衣手自斂襡。寢食必在膝下。古人嘉言善行。閭里新語異聞及山水瓌奇之觀。日日陳說於前。以適其意。疾病而血指和藥。丁憂而廬墓盡情。雖甚病。縗絰不祛。饋奠必躬。竟至於不勝喪。其純孝如此矣。方其釋褐也。枳于槐選。屈於馬官。而處之裕如。學業益修。望實愈著。首薦史局。將選南床。而急於進庸。擢拜修撰。未及赴召。而時値己巳五月。廷臣爭者。獲罪殉身。繼有更言者。論以重律之敎。東標蒼黃入城。陳疏自劾。其略曰。臣帶職在鄕。已過兩月。國有大事。不得與諸臣伏閤之列。臣請伏不忠之辜。吳斗寅朴泰輔等至誠惻怛之意。殿下旣已俯燭貸死。而數日之間。相繼道殞。請明示悔端。加以恤典。李尙眞減宥之典。李世華放釋之命。莫不欽仰。而但尙眞未蒙全釋。亦非同仁之道。以殿下今日之事。立殿下之庭者。擧皆順旨。無一人敢言者。殿下視之何如哉。今日諸臣。固未嘗不極言竭論。而惟以伏閤驟止爲恨。其心豈不皆忠於殿下哉。分義當然故也。分義所在。冒死抗言者。殿下亦當視以爲當然。豈可深罪而嚴絶之哉。天威震疊。群下失措。終不能自劃於大事之際。人情凜惕。以言爲戒。雖有硬脊强項之人。又孰肯冒揕質甘鼎鑊。爲殿下死哉。天無私覆。地無私載。雷霆無竟日之怒。殿下獨奈何重一言之悔。輕失四方之望乎。疏入。下嚴批將抵罪。竟止罷黜。上蓋諒其忠直也。時三司將請故相臣閔鼎重按律。東標正色曰。諸君旣不能力爭殉國。又欲論此人。其於聖母何哉。同僚有强之者。厲聲折之。遂棄官還鄕。後以獻納扈幸。上過六臣祠賜祭。仍命復官。廷臣有以春秋爲親者諱爲言。東標曰。光廟誅以亂臣。奬以忠節。今日群下將順聖敎。可也。上嘉納之。其爲銓郞也。長官欲通擬閔章道於淸望。東標曰。章道素無行。不可冒淸選。銓長使客諷曰。郞若無沮章道。吾亦唯郞所欲。東標笑曰。吾於此事。無一毫私意。而銓長欲爲小兒換繩態耶。卽日匹馬南還。冒雨登船。出餞者皆嘖嘖嘆曰。今日復見小退溪。退溪卽先正臣滉之號也。其在臺閣也。熙載怙勢骫法。人莫敢誰何。而獨捕其蒼頭張甚者抵之法。人皆快之。嘗因九月雷。箚陳修省之道。上自衮闕。下及政疵。而以開言路恢公道振紀綱爲急。凡數千餘言。言甚切直。無所顧畏。後從縣道封章。極論時政曰。朱子有言曰。士大夫出處去就。關風俗盛衰。竊見近日臺閣之臣。一違召牌。輒從吏議。束縛馳驟。氣像促迫。非所以使臣以禮也。殿下每以廉隅太勝爲言。而臣但見其廉隅都喪。不見其太勝也。區區呈告之紛紜。曾是以爲廉隅乎。奔競成風。濁滓橫流。國勢無一可恃。而主上孤立於上。君臣之間。情義未孚。而督責隨之。群下震懾。媕婀苟容。擧手開口。惟恐或咈。言路之杜絶。固已久矣。況內言之出。外言之入。不由正道者。皆細人邪徑之媒也。人主一爲所中。其計售矣。伏願殿下。痛抑邪逕。明達四聰。擇於大臣諸宰中稍公正忠實可任者。激勵警告。使之竭心國事。一有不謹。譴罰之不少假貸。殿下深居九重。耳目有所不及。至於相臣。則外朝得失。庶官邪正。生民利病。無不洞知。若使秉心至公。則何事不可做。只被一私字所縛。都轉動不得。而不暇休戚於國耳。朝野傳誦。以爲凜然有諍臣風。其在經幄也。天人性命之原。義利王伯之辨。經國御世之謨。無不反覆演繹。敷奏懇懇。上虛心傾聽。其乞外便養也。力辭藩臬。必求閑僻。拊摩疲癃。政化淸簡。繡衣臣鄭澔。啓褒其政績大致。文純公臣朴世采。陳達其學問實行。蓋嘗屢擬於玉堂國子之長。東銓佐貳之望。而淸顯非其所樂。自號懶隱。難進易退。卒使致澤之志。斂而不施。而詩禮之緖。義理之學。蘊之爲德行。發之爲事業。大處樹立。旣見輝暎簡策。餘事文章。亦足黼黻皇猷。身犯雷霆。言人所不敢言。如孔道輔鄒浩。獨立濁世。不附黨論。如劉安世陳瓘。不畏權勢。如董宣。章奏剴切。如陸贄。立心制事。不隨時而低昂。持論抗義。不以人而茹吐。義利是非之辨。一刀兩段。取舍甚明。投寸膠於千丈之渾。駐一足於萬馬之奔。確乎其不可動也。皎然而不可滓也。通籍十數年。造朝供職。不滿二百日。在外僅五考。出爲名臣。處爲儒宗。其遺風餘韻。猶可以淑人心而扶世道。方其嚮用之初。大臣白以文學行誼爲當世第一。筵臣薦以經國大才。可做三代之治。其爲一時所推重。卽此可見。而若我肅宗大王敎曰。李東標文學。合置經幄。以備顧問。而每切陟岵之思。安得專意職事。使之將母上來。此實人臣進退之關國家安危者所得於其君。而東標以一介新進。上所以待之者如此。至若贈帖八字。隔世追想。宸褒隆摯。此又豈可與同朝諸臣之所詡引。私家誌狀之所贊美者。同日而言哉。逮我英宗十七年。因承旨臣元景夏筵達。大臣金在魯。重臣金始炯趙尙絅。合辭言東標己巳樹立。宜贈峻秩。上可其奏。史牒增輝。泉塗賁照。褒賞之音。表奬之典。至矣盛矣。而第伏念。有國之激勸臣隣。莫如贈以美諡。人臣之終始至榮。亦莫如沒得美諡。而若其不計資秩。破格例而得之者。尤有光焉。夫人之賢不肖。固不可以爵秩論也。士之寵辱不驚者。亦不可以祿位動也。以一字二字之節惠。定千世百世之公議者。惟諡法是已。此臣等所以千里裹足。齊聲籲閽。冀蒙省察於九重之天也。宋之孔道輔。其官中丞也。鄒浩亦右正言耳。法不當得諡。而特以直節。俱蒙顯諡。今此東標所處之義。正與二人相符。而特贈已至於正卿。其學問之純深。又是未聞於孔鄒者也。臣等之如是仰瀆。恐不爲僭且妄矣。我殿下臨御以來。其於山南一道。以爲鄒魯舊鄕。所以褒賞之者至矣。加贈之請。議諡之典。次第施行。意甚盛也。恩至渥也。而樹風聲激頹俗之方。尤在於其世近而其事詳者。以其見聞未遠而欽艶愈深故也。然則今日之所宜先。豈非東標之諡乎。伏願殿下。勿以臣等之言爲疎賤。亟賜兪音。特擧李東標贈諡之典。臣等無任云云。答曰。省疏具悉。行義予所稔知。疏請特許從施。